**Narodna skupština Republike Srpske**

Trg jasenovačkih žrtava br.1

78 000 Banja Luka

**PREDMET: Otvoreno pismo povodom usvajanja Deklaracije o zaštiti rijeka u RS**

Poštovani narodni poslanici,

izražavamo zadovoljstvo povodom informacije da je na Prijedlog dnevnog reda 14. redovne sjednice Narodne skupštine Republike Srpske uvrštena Deklaracija o zaštiti rijeka u Republici Srpskoj i ovim putem apelujemo na usvajanje ovog dokumenta.

Tekst predložene deklaracije zasnovan je na Deklaraciji o zaštiti rijeka Zapadnog Balkana koja je donesena u novembru 2019. godine na međunarodnoj konferenciji održanoj u Sarajevu na kojoj je učestvovalo 75 predstavnika ekoloških udruženja, institucija i stručnjaka iz BiH i cijele Evrope.

Deklaracija o zaštiti rijeka u Republici Srpskoj je osnova za adekvatniju zaštitu svih rijeka u RS, a naročito onih koje su dio zaštićenih područja ili predstavljaju značajnu prirodnu vrijednost i nasljeđe.

Usvajanjem Deklaracije za zaštitu rijeka u Republici Srpskoj, svi vi, kao uvaženi narodni poslanici bi u skladu sa članom 35. Ustava Repblike Srpske osigurali pravo na zdravu životnu sredinu za svakog čovjeka.

U ime sadašnjih i budućih generacija, mi predstavnici udruženja okupljenih u [Koaliciju za zaštitu rijeka BiH](http://www.rijekebih.org) i [Eko BiH mrežu](http://www.ekobih.net), pozivamo vas da donesete istorijsku odluku kojom će se postaviti temelji za zaštitu rijeka Republike Srpske!

Srdačan pozdrav!

Kontakt osobe:

Eko BiH mreža – [viktor.bjelic@czzs.org](mailto:viktor.bjelic@czzs.org)

Koalicija za zaštitu rijeka BiH - [koalicijazazastiturijekabih@gmail.com](mailto:koalicijazazastiturijekabih@gmail.com)